ଝିନ୍ନ ହିକ୍‌କା  (ଜନ୍ମ: ୧୨ ଜୁନ ୧୯୭୫) ଜଣେ ଭାରତୀୟ ରାଜନୀତିଜ୍ଞ  । ସେ ବିଜୁ ଜନତା ଦଳ ରାଜନୈତିକ ଦଳର ଜଣେ ସଦସ୍ୟ ଭାବରେ ରାଜନୀତିରେ ସକ୍ରିୟ ଅଛନ୍ତି । ସେ ୨୦୧୪ ଭାରତୀୟ ସାଧାରଣ ନିର୍ବାଚନରେ କୋରାପୁଟ ଲୋକ ସଭା ନିର୍ବାଚନ ମଣ୍ଡଳୀରୁ ବିଜେଡିର ପ୍ରତିନିଧ ଭାବରେ ୧୬ଶ ଲୋକ ସଭାକୁ ନିର୍ବାଚିତ ହୋଇଥିଲେ । ପୂର୍ବରୁ ସେ ୨୦୦୯ ମସିହା ସାଧାରଣ ନିର୍ବାଚନରେ କୋରାପୁଟ ଜିଲ୍ଲାର ଲକ୍ଷ୍ମୀପୁର ବିଧାନ ସଭା ନିର୍ବାଚନ ମଣ୍ଡଳୀରୁ ଓଡ଼ିଶା ବିଧାନ ସଭାକୁ ନିର୍ବାଚିତ ହୋଇଥିଲେ । ଶ୍ରୀ ହିକ୍‌କା ବିଧାୟକ ଥିବାବେଳେ ତାଙ୍କୁ ମାଓବାଦୀମାନେ ଅପହରଣ କରିନେଇଥିଲେ ଏବଂ ଦୀର୍ଘ ୩୩ ଦିନ ଧରି ବନ୍ଦୀ କରି ରଖିବା ପରେ ୨୬ ଅପ୍ରେଲ ୨୦୧୨ରେ ମୁକ୍ତ କରିଥିଲେ । ମାଓବାଦୀମାନେ ଝିନ୍ନ ହିକ୍‌କାଙ୍କ ବଦଳରେ ମାଓ ନେତା ଛେଣ୍ଡ ଭୁସ୍‌ନମ୍ ଓରଫ୍ ଘାସିକୁ ମୁକ୍ତ କରିବାର ଦାବି ରଖିଥିଲେ । ଜନ୍ମ ଓ ପରିବାର ଝିନ୍ନ ହିକ୍‌କା ୧୨ ଜୁନ ୧୯୭୫ରେ ଓଡ଼ିଶାର କୋରାପୁଟ ଜିଲ୍ଲାର ଡୁମୁରାଇପଦାଠାରେ ଜନ୍ମଗ୍ରହଣ କରିଥିଲେ । ତାଙ୍କ ବାପା ନନ୍ଦୁ ହିକ୍‌କା ଓ ମାଆ ଇଚାଇ ହିକ୍‌କା । ସେ କୌଶଲ୍ୟ ହିକ୍‌କାଙ୍କୁ ବିବାହ କରିଛନ୍ତି । ତାଙ୍କ ପତ୍ନୀ ୨୦୧୯ ଓ ୨୦୨୪ ମସିହାରେ ଭାରତୀୟ ସାଧାରଣ ନିର୍ବାଚନରେ ସାଂସଦ ଭାବରେ ନିର୍ବାଚନ ଲଢ଼ିଥିଲେ, ମାତ୍ର ପରାଜିତ ହୋଇଥିଲା । ରାଜନୀତି ସମାଜ ବିଜ୍ଞାନରେ ସ୍ନାତକ ପରେ ହିକ୍‌କା ଓକିଲାତି ପଢ଼ିଥିଲ ଏବଂ ପରବର୍ତ୍ତୀ ସମୟରେ ସେ ଓଡ଼ିଶାର ରାଜନୀତିରେ ଯୋଗ ଦେଇଥିଲେ । ୨୦୦୯ ସାଧାରଣ ନିର୍ବାଚନରେ ଝିନ୍ନ ହିକ୍‌କା ଓଡ଼ିଶାର ବିଧାନ ସଭାକୁ ନିର୍ବାଚିତ ହୋଇଥିଲେ । ୨୦୧୪ ଭାରତୀୟ ସାଧାରଣ ନିର୍ବାଚନରେ ସେ ଭାରତର ସଂସଦର ତଳ ସଦନ ଲୋକ ସଭାର ୧୬ଶ ଲୋକ ସଭାକୁ ନିର୍ବାଚିତ ହୋଇଥିଲେ ।